Man is nié dood weens leeubyt nieFoto: Lion Tree Top Lodge, Facebook Die departement van gesondheid in Mpumalanga het Donderdag bevestig Justice Qebekhula, wat verlede Woensdag deur ŉ leeu op ŉ plaas gebyt is, het nie weens komplikasies gesterf nie. “Ons is geskok dat hy dood is weens ander komplikasies,” het West Mathewson, eienaar van Lion Tree Top Lodge, in ŉ verklaring gesê. Maroela Media het vroeër berig Qebekhula en sy kollega het op ‘n plaas naby Hoedspruit in Limpopo hout bymekaargemaak toe ŉ leeu, wat uit Lion Tree Top Lodge ontsnap het, hom gebyt het. “Ons leeus was nog nooit aggressief nie, ons maak hulle al groot vandat hulle vyf dae oud is,” het Mathewson verduidelik. “Ek het al saam met 2 000 persone langs die leeus gestap. Ek loop langs hulle, en hulle loop vrylik rond.” Volgens Mathewson verseker Lion Tree Top Lodge die besoekers se veiligheid deur seker te maak die leeus se kampe is op standaard. Volgens hom het twee van die leeus uit die kamp ontsnap, ondanks ŉ elektriese heining en die nodige voorsorgmaatreëls. Hy het bygevoeg een van die leeus het Qebekhula aangeval, terwyl die ander een doodstil bly staan het. “Justice kon saam met sy kollega wegstap, nadat hy ŉ nie-noodlottige sny op sy bobeen en bytwonde in sy bors opgedoen het.” Qebekhula is daarna met ŉ helikopter na Rob Ferreira-hospitaal in Nelspruit, Mpumalanga geneem. “Een van ons vennote by Lion Tree Top Lodge woon in Nelspruit en hy het Justice elke dag besoek. Hy het Saterdag berig Justice is sonder pyn en tevrede en sien uit daarna om huis toe te gaan,” het Mathewson bygevoeg. Qebekhula is egter Maandag dood verklaar by dieselfde hospitaal waar hy aangesterk het. Die departement het Donderdag bevestig dat Qebekhula nie aan die beserings, wat hy opgedoen het toe die leeu hom gebyt het, beswyk het nie. Die departement het nie verdere besonderhede bekend gemaak nie. “Ons sal alles in ons vermoë doen om seker te maak dat dit nie weer gebeur nie, en ons doen ŉ beroep op besoekers om nie beangs of skrikkerig te wees vir die leeus nie,” het Mathewson gesê. “Ons loop saam met hulle om besoekers op te lei en meer oor leeus in hul habitat te deel.”